钦定古今图书集成/理学汇编/学行典/第041卷 > 理数钤〈坤集上〉 > 《祝泌观物篇解序》
## 钦定古今图书集成/理学汇编/学行典/第041卷 > 理数钤〈坤集上〉 > 《祝泌观物篇解序》

《易·系辞》曰：“天生神物，圣人则之。天地变化，圣人效之。
天垂象，见吉凶，圣人象之。河出图，洛出书，圣人则之。”
制法垂教，祖道钩元。是极也，先高厚而肇始，运万有
而不遗。推其动静，得两仪之本；㴑其始交，得四象之
原；循其变化，识卦位之分；得《河图》《洛书》而证其拟议
形容之实；传十四图而悟布卦用卦之旨。今探赜索
隐，倘不明其所由，肇是康节之学，宜入于术矣。不揣
其本，而齐其末，可乎？粤观造化之图，达于取卦之妙，
而后备列先天之所由运行，动植之所以感应，而要
以折衷之法，庶几览者由门及序，升堂入室，识其条
贯。是编也，尚少裨好古博雅之君子。若郑夬所谓“泄
天之蕴，岂无祸福？”不可谓之知言。今但虞绝学之无
传。亦何暇疐跋乎祸福之闲哉。世有觉者。恒发明之。